પણ શું સ્કોટલેન્ડ, શું એડિનબર્ગ કે શું મૅક્લિન એસ્ટેટ... ઔદ્યોગિક ક્રાંતિની પાછોતરી હવામાં ઘસાવાનું શરૂ થયેલું શૂરવીરતાનું એ ગૌરવ હવે તો ક્યાંય તળિયે જઈ પહોંચ્યું હતું અને એક સમયે સમગ્ર યુરોપમાં જેમની બહાદુરીની હાક વાગતી હતી એ સ્કોટિશ લડવૈયાઓના ખાનદાનની નવી પેઢી ક્યારની ગ્લાસગો, લિવરપુલ અને લંડનની શેરીઓમાં નોકરી માટે જૂતાં ઘસતી થઈ ગઈ હતી. ખુદ વિલિયમ પણ તેમાંથી બાકાત ન હતો, જેને પ્રતાપી પૂર્વજોનો ભવ્ય ભૂતકાળ સ્મરવા કરતાં પોતાના વરવા વર્તમાનને સુધારવાની વધુ આવશ્યકતા હતી.